ທ່ານນາງຄລິນຕັນ ເພີ້ມຄວາມກົດດັນ ຕໍ່ເກົາຫລີເໜືອ ກ່ຽວກັບ ໂຄງການນິວເຄລັຽ
ຂ່າວສຳຄັນອື່ນໆ: ເຈົ້າໜ້າທີ່ສະຫະຣັດ ແລະມຽນມາ ພົບປະກັນ ທີ່ກອງປະຊຸມ ຄວາມໝັ້ນຄົງພູມີພາກອາຊ່ຽນ; ທະນາຄານພັທນາເອເຊັຽ ມອງເຫັນວ່າ ເສຖກິດເອເຊັຽ ໃ
ຣັຖມຸນຕຣີການຕ່າງ ປະເທດ ສະຫະຣັດ ທ່ານນາງ HILLARYCLINTON ກ່າວວ່າ ປະຊາຄົມນາໆຊາດ ແມ່ນມີຄວາມປຸ້ມລຸມ ສາມັກຄີ ໃນການດຳເນີນຄວາມພະຍາຍາມ ເພື່ອບັງຄັບໃຫ້ເກົາຫລີເໜືອ ທັບມ້າງໂຄງການນິວເຄລັຽຂອງຕົນ ໃນລະຫວ່າງ ກອງປະຊຸມຖແລງຂ່າວ ໃນວັນພະຫັດ ມື້ນີ້ ຊຶ່ງເປັນມື້ສຸດທ້າຍຂອງກອງປະຊຸມ ວ່າດ້ວຍ ຄວາມໝັ້ນຄົງຂົງເຂດ ຂອງສະມາຄົມອາຊ່ຽນ ທີ່ເກາະຕາກອາກາດພູເກັດນັ້ນ ທ່ານນາງ CLINTON ກ່າວວ່າ ອຳນາດການປົກຄອງ ເກົາຫລີເໜືອບໍ່ຍັງເຫລືອເພື່ອນມິດ ແມ່ນແຕ່ ປະເທດດຽວ ທີ່ຈະປ່ອຍໃຫ້ ເກົາຫຼີເໜືອສືບຕໍ່ໂຄງການ ສ້າງອາວຸດນິວເຄລັຽ ຂອງຕົນ ທ່ານນາງກ່າວວ່າ ສະຫະຣັດແລະບັນດາປະເທດພາຄີ ໃນການເຈຣະຈາ ປົດອາວຸດ 6 ຝ່າຍ ພ້ອມແລ້ວ ທີ່ຈະສເນີແຜນການໃຫ້ສິນນ້ຳໃຈ ທາງດ້ານເສຖກິດ ແລະດ້ານການທູດ ຖ້າພຽງຢາງ ຫາກມີຄວາມຕັ້ງໃຈທີ່ຈະເດີນຕາມ ເສັ້ນທາງ ທີ່ຕ່າວປີ້ນບໍ່ໄດ້ ໄປສູ່ການເປັນ ປະເທດປອດນິວເຄລັຽ ເຈົ້າໜ້າທີ່ ເກົາຫລີເໜືອຄົນນຶ່ງ ທີ່ໄປຮວມກອງປະຊຸມ ບໍ່ໄດ້ໃຫ້ຄວາມສຳຄັນຕໍ່ຂໍ້ສເນີ ຂອງທ່ານນາງ CLINTON ໂດຍເວົ້າວ່າ ເປັນເຣື່ອງໄຮ້ສາຣະແລະກ່າວຕື່ມວ່າ ການເຈຣະຈາ 6 ຝ່າຍ ໄດ້ສິ້ນສຸດໄປແລ້ວ ໂດຍອ້າງເຖິງອັນທີ່ເກົາຫລີເໜືອ ໄດ້ກ່າວອ້າງ ຢູ່ເລື້ອຍໆວ່າເປັນນະໂຍບາຍທີ່ເປັນປໍຣະປັກ ແລະຕໍ່ຕ້ານ ເກົາຫລີເໜືອ ຂອງສະຫະຣັດ ເຈົ້າໜ້າທີ່ ອະວຸໂສ ທ່ານນຶ່ງ ຂອງກະຊວງ ການຕ່າງປະເທດສະຫະ ຣັດ ກ່າວວ່າ ພວກນັກການທູດ ສະຫະຣັດ ໄດ້ເຈຣະຈາຫາຣື ກັບຄະນະຜູ້ຕາງໜ້າຂອງມຽນມາ ໃນຄືນວັນພຸດ ວານນີ້ ໃນການພົບປະກັນ ນອກກອງປະຊຸມ ວ່າດ້ວຍຄວາມໝັ້ນຄົງຂົງເຂດ ຂອງອາຊ່ຽນ ທີ່ພູເກັດນັ້ນ ເຈົ້າໜ້າທີ່ ທ່ານນີ້ກ່າວວ່າສະຫະຣັດ ໄດ້ຮຽກຮ້ອງ ໃຫ້ມຽນມາ ປະຕິບັດຕາມ ການລົງໂທດ ທາງດ້ານການຄ້າຂອງອົງການ ສະຫະປະຊາຊາດ ຕໍ່ພຽງຢາງ ນອກນັ້ນ ທັງສອງຝ່າຍ ຍັງໄດ້ສົນທະນາຫາຣືກັນ ກ່ຽວກັບເຣື່ອງ ການດຳເນີນຄະດີ ທ່ານນາງອອງຊານ ຊູຈີຜູ້ນຳປະຊາທິປະໄຕ ໃນມຽນມາ ຊື່ງຝ່າຍສະຫະຣັດ ໄດ້ແຈ້ງໃຫ້ ຄະນະຜູ້ແທນຂອງມຽນມາຊາບວ່າ ຜົນຂອງການ ຕັດສິນຄະດີນີ້ ຈະມີຜົນກະທົບ ຕໍ່ທ່າທີຂອງສະຫະຣັດຕໍ່ຄວາມສັມພັນ ກັບຣັຖບານ ທະຫານມຽນມາ ກ່ອນທີ່ກອງປະຊຸມຂອງອາຊ່ຽນຈະເລີ້ມຂຶ້ນ ໃນມື້ວານນີ້ ຣັຖມຸນຕຣີ ການຕ່າງປະເທດ ສະຫະຣັດທ່ານນາງ HILLARY CLINTON ໄດ້ສະແດງ ຄວາມວິຕົກກັງວົນ ກ່ຽວກັບ ຄວາມເປັນໄປໄດ້ໃນການທີ່ເກົາຫລີເໜືອ ຈະຂາຍ ເທັກໂນໂລຈີນິວເຄລັຽ ໃຫ້ແກ່ມຽນມາ ທະນາຄານພັທນາເອເຊັຽ ຫລື ADB ກ່າວວ່າ ເສຖກິດຂອງຈີນແລະບັນດາ ປະເທດ ໃນເຂດເອເຊັຽ ຕາເວັນອອກ ຈະເລີ້ມຟື້ນໂຕຄືນ ໃນປີໜ້າຈາກວິກິຕການ ທາງດ້ານເສຖກິດ ທີ່ກຳລັງເປັນຢູ່ ໃນປັດຈຸບັນ ລາຍງານທີ່ນຳອອກເຜີຍແຜ່ ໃນວັນພະຫັດ ມື້ນີ້ ຂອງ ADB ທີ່ມີສຳນັກງານໃຫຍ່ຢູ່ນະຄອນຫລວງ ມະນີລາ ຂອງປະເທດ ຟີລິບປິນ ເວົ້າວ່າ ຂົງເຂດດັ່ງກ່າວຈະຟື້ນໂຕຄືນ ໃນລັກສະນະ ຮູບໂຕ V ຄືເສຖກິດ ຈະຫລຸດລົງ ສູ່ຈຸດຕ່ຳສຸດ ໃນປີນີ້ກ່ອນທີ່ຈະ ຈະເຣີນເຕີບໂຕ ຄືນໃໝ່ອີກ ໃນປີ 2010 ADB ກ່າວວ່າ ພວກເສຖກິດໃນເຂດເອເຊັຽ ຕາເວັນອອກ ຄວນຈະສືບຕໍ່ ເສີມຂຍາຍ ຄວາມຕ້ອງການສິນຄ້າຢູ່ພາຍໃນປະເທດ ເພື່ອຊົດເຊີຍ ຕໍ່ການຫລຸດລົງ ຂອງຄວາມຕ້ອງການສຳລັບສິນຄ້າສົ່ງອອກ ຂອງຂົງເຂດ ຢູ່ໃນສະຫະຣັດ ແລະຢູໂຣບ ທະນາຄານ ພັທນາເອເຊັຽຫລື ADB ກະວ່າ ເສຖກິດ ຂອງບັນດາປະເທດ ທີ່ພຸ່ງພົ້ນໃໝ່ ໃນເຂດເອເຊັຽ ຕາເວັນອອກຈະເຕີບໂຕ 3% ໃນປີ 2009 ແລະ 6 ເປີເຊັນ ໃນປີ 2010 ບັນດາປະເທດ ແລະດິນແດນ ທີ່ADB ຈັດວ່າ ເປັນເສຖກິດ ທີ່ພຸ່ງພົ້ນໃໝ່ ໃນເຂດເອເຊັຽ ຕາເວັນອອກແມ່ນມີຮວມທັງຈີນ ຮົງກົງ ໃຕ້ຫວັນ ແລະ ເກົາຫລີໃຕ້ ປະ ທານາທິບໍດີ ສະຫະຣັດ ທ່ານ BARACK OBAMAໄດ້ກ່າວປ້ອງກັນ ແຜນການປະຕິຮູບ ກ່ຽວກັບຣະບົບ ຮັກສາສຸຂພາບ ຂອງທ່ານໃນກອງປະຊຸມ ຖແລງຂ່າວ ອອກອາກາດ ທາງໂທຣະພາບ ທົ່ວປະເທດໃ ນມື້ວານນີ້ຊື່ງທ່ານໄດ້ນຳສເນີ ແຜນການຂອງທ່ານ ໂດຍກົງ ຕໍ່ປະຊາຊົນ ອະເມຣິກັນ ແລະຕອບໂຕ້ຕໍ່ການຄັດຄ້ານ ໂດຍສະມາຊິກສະພາ ຈາກທັງ ສອງພັກການເມືອງ ຕໍ່ໜ້າຜົນການຢັ່ງຫາງສຽງ ທີ່ສະແດງໃຫ້ເຫັນວ່າ ຄະແນນສຽງສນັບສນຸນ ຕໍ່ການປະຕິຮູບຣະບົບ ຮັກສາສຸຂພາບ ກຳລັງຫລຸດລົງນັ້ນ ທ່ານ OBAMA ໂຕ້ແຍ້ງວ່າ ແຜນການຂອງທ່ານຈະເຮັດໃຫ້ ຄ່າປິ່ນປົວພະຍາບານ ທີ່ພວມຖີບໂຕສູງຂຶ້ນ ຢ່າງວ່ອງໄວນັ້ນ ຫລຸດລົງຊຶ່ງເປັນສິ່ງ ທີ່ທ່ານເວົ້າວ່າ ແມ່ນກະແຈສຳລັບ ການຟື້ນໂຕຄືນ ທາງເສຖກິດຂອງສະຫະຣັດ ແລະການເຕີບໂຕ ທາງດ້ານເສຖກິດ ໃນໄລຍະຍາວ ນອກນັ້ນ ທ່ານ OBAMAຍັງເວົ້າວ່າ ແຜນການທີ່ວ່ານີ້ ຈະອຳນວຍໃຫ້ ຊາວອະເມຣິກັນ ມີທາງເລືອກໃນການປະກັນພັຍ ສຸຂພາບ ແລະອຳນວຍໃຫ້ ພວກເຂົາເຈົ້າ ໄດ້ຮັບການຄຸ້ມຄອງທີ່ເຂົາເຈົ້າກາງຕໍ່ໄດ້ ຮອງປະທານາທິບໍດີ ສະຫະຣັດ ທ່ານ JOE BIDEN ກ່າວວ່າສະຫະຣັດ ສນັບສນຸນຈໍເຈັຽ ເຖິງແມ່ນຣັດເຊັຽ ໄດ້ສົ່ງສັນຍານ ເຕືອນໄປຍັງປະເທດຕ່າງໆ ບໍ່ໃຫ້ຂາຍອາວຸດ ໃຫ້ແກ່ຈໍເຈັຽ ທີ່ເຄີຍເປັນ ອະດີດ ສາທາຣະນະຣັດຂອງສະຫະພາບ ໂຊວຽດກໍຕາມ ກ່ອນການພົບປະ ກັບປະທານາ ທິບໍດີຈໍເຈັຽ ທ່ານ MIKHEILSAAKASHVILI ທີ່ນະຄອນຫລວງ TBILISI ໃນວັນພະຫັດ ມື້ນີ້ ທ່ານ BIDEN ກ່າວວ່າການຢ້ຽມຢາມ ຂອງທ່ານ ແມ່ນສະແດງ ໃຫ້ເຫັນວ່າ ສະຫະຣັດ ຢືນຄຽງບ່າຄຽງໄຫລ່ກັບຈໍເຈັຽ ຂະນະດຽວກັນ ຮອງຣັຖມຸນຕຣີ ການຕ່າງປະເທດ ຂອງຣັດເຊັຽ ທ່ານ GRIGORYKARASIN ກ່າວວ່າ ຣັດເຊັຽ ຈະເອົາມາຕການ ອັນໜັກແໜ້ນ ຕໍ່ຕ້ານ ການປະກອບອາວຸດຄືນໃໝ່ ໃຫ້ແກ່ຈໍເຈັຽ ທ່ານກ່າວວ່າ ຣັດເຊັຽ ຈະພິຈາຣະນາ ຕັດຂາດ ການຮ່ວມມືດ້ານເທັກນິກ ແລະເສຖກິດ ທາງທະຫານ ກັບປະເທດໃດກໍຕາມ ທີ່ຂາຍອາວຸດໃຫ້ແກ່ຈໍເຈັຽ ເດືອນສິງຫາ ຈະມານີ້ ແມ່ນວັນຄົບຮອບ ນຶ່ງປີ ຂອງສົງຄາມຣະຫວ່າງຣັດ ເຊັຽກັບຈໍເຈັຽ ປະທານາທິບໍດີ ສະຫະ ຣັດທ່ານ BARACK OBAMA ກ່າວວ່າ ສະຫະຣັດກຳລັງດຳເນີນໄປ ຕາມໝາຍກຳນົດການ ໃນການຖອນ ທະຫານທັງໝົດ ອອກຈາກອີຣັກ ພາຍໃນປີ2011 ແຕ່ກໍໄດ້ເຕືອນ ເຖິງຄວາມສັບສົນຍຸ່ງຍາກ ໃນອະນາຄົດ ຂ້າງໜ້າ ລຸນຫລັງການເຈຣະຈາຫາຣື ທີ່ທຳນຽບຂາວ ກັບນາຍົກ ຣັຖມຸນຕຣີອີຣັກ ທ່ານ NOURI AL-MALIKIທ່ານ OBAMA ກ່າວວ່າ ຣະດັບຄວາມຮຸນແຮງ ໃນອີຣັກ ຍັງສືບຕໍ່ ຫລຸດລົງ ປະທານາທິບໍດີ ສະຫະຣັດ ເວົ້າວ່າ ທ່ານແລະນາຍົກ ຣັຖມຸນຕຣີ AL-MALIKIໄດ້ສົນທະນາຫາຣືກັນ ກ່ຽວກັບການດຳເນີນ ຄວາມພະຍາຍາມ ຂອງອີຣັກ ເພື່ອສ້າງຄວາມປອງດອງຊາດ ແລະແຜນການ ຂອງຣັຖບານອີຣັກ ທີ່ຈະແບ່ງສັນປັນສ່ວນກ່ຽວກັບລາຍໄດ້ ຈາກການຂາຍນ້ຳມັນ ໃຫ້ແກ່ປະຊາຄົມຕ່າງໆ ການພົບປະຂອງຜູ້ນຳທັງສອງ ທີ່ທຳນຽບຂາວ ໃນມື້ວານນີ້ ມີຂຶ້ນລຸນຫຼັງ ການຖອນກຳລັງສູ້ຣົບຂອງສະຫະຣັດ ອອກຈາກຫົວເມືອງຕ່າງໆ ຂອງອີຣັກ ຊຶ່ງກຳລັງ ຂອງອີຣັກໄດ້ເຂົ້າຮັບໜ້າທີ່ ໃນການຮັກສາ ຄວາມປອດພັຍແທນ ໃນວັນທີ 30 ມິຖຸນາຜ່ານມານີ້ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ